*Мәктәп туры*

**Татар телендә гомуми белем бирү оешмаларында укучы балалар өчен**

**татар теленнән олимпиада биремнәре**

**2024-2025 нче уку елы**

**10 нчы сыйныф**

**Үткәрү вакыты – 150 минут**

**Максималь балл – 52**

1. **Тест биремнәрен эшләгез.**

1. Кече тел охшашлануы күзәтелгән сүз кулланылган җөмләне билгеләгез. **(2 балл)**

1) Бишмәте исә аның үзенә бертөрле.

2) Ялгышмасам, син көрәшче егет бит.

3) Уңган кеше кулында туфрак алтынга әйләнә.

4) Җирдә берни дә юкка чыкмый.

2. Фонетик принципка буйсынып язылган сүзне билгеләгез. **(2 балл)**

1) фонтан

2) төнге

3) малай

4) велосипед

3. Хаталы язылган сүзне билгеләгез. (**2 балл**)

1) шөһрәтле

2) әүверелү

3) шигърият

4) хастаханә

4. Бирелгән мәгънәгә туры килә торган сүзне билгеләгез. **(2 балл)**

*Йомыркаларын башка кошлар оясына сала, көзен көньякка китә торган урман кошы*

1) көртлек

2) күке

3) бытбылдык

4) ябалак

5. Мәкальдәге фигыльнең төркемчәсен билгеләгез. **(2 балл)**

*Телеңне тезгендә тот, этеңне чылбырда тот*. (*Мәкаль*)

1) хикәя фигыль

2) шарт фигыль

3) боерык фигыль

4) сыйфат фигыль

6. Мәкальнең дәвамын дөрес билгеләгез. **(2 балл)**

*Эшнең иң ләззәтлесе -*

1. катлаулысы.
2. кул хезмәте.
3. ял итү.
4. гыйлем эстәү.

7. Җөмләдә <...> тамгасы урынына тыныш билгесенең куелышы дөрес күрсәтелгән очракны билгеләгез. **(2 балл)**

*Чыннан да* <...> *сыйныфларындагы иң матур кыз шул ул Ландыш.. (А. Әхмәтгалиева)*

1) ике нокта

2) сызык

3) өтер

4) нокталы өтер

8. Бирелгән өзекнең стилен билгеләгез. **(2 балл)**

*Волонтерларны рәсми программа, атташе һәм сервис юнәлеше өчен әзерләячәкләр.*

1) матур әдәбият стилендә

2) хатлар стилендә

3) публицистик стильдә

4) фәнни стильдә

9. Аерымланган хәлне күчереп языгыз. **(2 балл)**

*Эштән кайткач, ишегалды яктагы тәрәзәмнән тышны күзәтергә яратам.*

Җавап: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

10. Иярченле кушма җөмләнең мәгънә ягыннан төрен языгыз. **(2 балл)**

*Болыт җил искән яктан килә.*

Җавап: \_\_\_\_\_\_\_\_\_\_\_\_\_

1. **Теоретик бирем.**

Алмашлык сүз төркеме турында языгыз, мисаллар китерегез. (**5 балл**)

1. **Гамәли-иҗади бирем.**

1. Җәя эчендәге сүзләрнең дөресен сайлап, астына сызыгыз. **(5 балл)**

Эштән кайткач, ишегалды яктагы тәрәзәмне киереп ачып, (урманны / тышны / подъездны) күзәтергә яратам. Бала-чагаларның мәш килеп уйнаулары, ишегалдының үзенә генә хас бер хәрәкәт белән гөрләп торуы минем уйларымны бөтенләе белән урап ала да барлык арыганнарымны оныттыра.

Менә шулай тышка карап ял иткәндә, мин үзебезнең ишегалдында һәр көнне бер кызны (очратам / күрәм / уйлыйм). Ул гәүдәгә шактый озын һәм ябык. Хәрәкәтчән, (ялкау / көяз / өлгер) күренә. Подъезддан ук кебек атылып чыга да, ачкан ишеге ябылырга өлгергәнче, ул (бәлки / әлбәттә / инде) чатка да кереп югала. Аннан соң күп тә үтми, челтәрле сумкасына төрле ашамлыклар (тутырып / җәеп / кунаклатып) кайтып та җитә. Аның өстендә күп вакыт юка кызыл пальто була. Ул безгә каршы йортта, өченче катта тора. (*Ф. Яруллин*)

2. Шигырьне укыгыз һәм күп нокталар урынына тиешле хәрефләрне куегыз. **(5 балл)**

Кырга киттем,

Бодай дулкын...ары

Иелә-иелә каршы алдылар.

Тургайлар да, бик сагы...ган кебек,

Баш түбәмдә сайрап бардылар.

Беткән кырда сар...т үләннәре

Күмеп китә торган ызаннар <....>

Беткән анда әр...м сабаклары,

Мин яратм...й торган сырланнар. (*Н. Баян*)

3*.* Шигырьдән саф кушма сүзне күчереп языгыз. (**2 балл**)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

4. *Үләннәре* сүзен мәгънәле кисәкләргә аерып языгыз, шартлы билгеләр белән күрсәтегез, һәр мәгънәле кисәкне атагыз. (**4 балл**)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

5. Шигырьдә *<....>* тамгасы урынына куелырга тиешле тыныш билгесен языгыз. **(2 балл)**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

6. “*Күмәк эш – күңелле эш*” темасына 9 җөмләдән торган инша языгыз. (**9 балл**)